1. sz. melléklet

**Szakdolgozat tartalmi és formai követelmények (FOK)**

1. ***A szakdolgozat tartalmi követelményei***

A szakdolgozat önálló szakmai munkán alapuló, tárgyi ismereteket és szintetizáló képességet igazoló, értekező tanulmány. Készítésekor a magyar nyelv (vagy idegen nyelvű képzés esetén az adott nyelv) szabályait és helyesírását szem előtt kell tartani. Az egyes fejezetek felépítése, egymáshoz való viszonya logikus, a mondanivaló egymásból következik, fogalmazását tekintve folyamatos szabad szöveges leírás.

1. ***A dolgozat tagolása***
* **Cím**

Ez a témaválasztás során választott (A csoport), a TDK munkával kapcsolatos (B csoport) vagy a szabadon választott és befogadott (C csoport), a DH-ban, illetve az NHKK-ban leadott, befogadó nyilatkozaton szereplő cím lehet. Ettől eltérni csak szakdolgozatként elfogadott rektori pályamunka, illetve tudományos közlemény esetén engedélyezett (Eljárásrend VI. fejezete)

* **Tartalomjegyzék**

Tartalmazza a szakdolgozat számozott fejezeteinek és az esetleges további alfejezeteinek címét és az oldalszámokat.

* **Bevezetés**

A téma elméleti és/vagy gyakorlati jelentőségének bemutatása, a témaválasztás indoklása.

* **A szakdolgozat célkitűzése**

Annak megfogalmazása, hogy milyen szakmai célokat kíván a szerző elérni a téma bemutatásával, a kiválasztott probléma kidolgozásával és/vagy megoldásával.

* **A téma szakirodalmi háttere**

A választott témakör legfontosabb hazai és nemzetközileg publikált közleményeinek szintetizált bemutatása. Ez lehet a témakör jelentőségének, problémáinak ismertetése, az alkalmazott módszerek bemutatása, a kapcsolódó eredmények, megállapítások, következtetések, ajánlások, hasonló témák feldolgozásainak ismertetése.

A következő két fejezet az önálló tudományos kutatást tartalmazó szakdolgozatok részét képezhetik:

* **Alkalmazott módszerek**

A téma feldolgozása során alkalmazott kvalitatív és kvantitatív módszerek, statisztikai elemzések, alkalmazott szoftverek, relevancia szerint. Itt kerülhet sor a projekt munka eszköztárának ismertetésére is, amennyiben a szakdolgozatba az beépítésre kerül.

* **Eredmények**

Az elért szakmai eredmények tényszerű felsorolása, értelmezéssel együtt. Ábrák, táblázatok segíthetik az eredmények rendszerbe foglalását és értelmezését.

* **Következtetések, előremutató megállapítások, javaslatok**

Az eredményekre támaszkodó megállapítások, következtetések, jövőbe mutató ajánlások, irodalomban fellelhető vélemények megerősítése, ütköztetése, elvetése.

* **Összefoglalás**

A dolgozat lényegének tömör összefoglalása. Az összefoglalás a szakdolgozatban nem szereplő új információkat, megállapításokat már nem tartalmazhat.

* **Irodalomjegyzék (ld. formai követelményeket is)**

Minden, nem saját szellemi termék (közlemény, ábra, táblázat) megjelenítése esetén meg kell adni a szakirodalmi forrást, amit az irodalomjegyzékben fel kell tüntetni. **Ennek elmaradása plagizálásnak minősül, mely vizsgálat megindítását, adott esetben a hallgatói jogviszony azonnali felfüggesztését vonhatja maga után.**

* **Köszönetnyilvánítás**

Azon közreműködő partnerek felsorolása, akik a dolgozat elkészítésében a hallgató segítségére voltak, akár adatszolgáltatással, elemzéssel, szakmai tanácsok nyújtásával.

* **Ábrák, táblák (a dolgozatban szöveg között is szerepelhet)**

Minden ábrát és táblázatot – elkülönítetten – címmel és sorszámmal kell ellátni. A címet, a táblázat fejléceit, az ábrák mértékegységeit úgy kell megadni és feltüntetni, hogy az ábrák és a táblázatok szövegkörnyezettől függetlenül is értelmezhetők legyenek. A szövegben minden ábrára és táblázatra hivatkozni kell, egyébként a dolgozatban nem szerepelhet. Ugyanaz az információtartalom ábra és táblázat formájában egyszerre ne kerüljön megjelenítésre. Amennyiben valamely ábra, táblázat valamely irodalmi forrásból származik, azt alatta fel kell tüntetni a hivatkozás pontos megadásával.

* **Fogalomjegyzék, rövidítésjegyzék (szükség szerint)**
* **A kitöltött Plágium nyilatkozat (4. sz melléklet)**
* **Mellékletek**

A nem szorosan a mondanivalóhoz kapcsolódó vagy hosszabb anyagokat, pl. ábrát, táblázatot, kérdőívet, egyéb dokumentumot mellékletben kell feltüntetni. A mellékletet is sorszámmal és címmel kell ellátni és a szövegben hivatkozni kell rá.

1. ***A szakdolgozat formai követelményei***

A dolgozat általános **formai követelményei** a következők:

**Terjedelem:** 50 000 karakternél nem lehet kevesebb és 100 000 karakternél nem lehet több (szóköz nélkül). A terjedelembe a Szakdolgozat végén együtt elhelyezett táblázatok, és ábrák, a lábjegyzetek és a bibliográfia nem tartozik bele.

**Margók:** **Margó**: alul, felül, jobb és baloldalon egyaránt 2,5 cm-es

**Kötés margó**: baloldalon, értéke 1,5 cm

**Oldalszámozás:** az oldal alján, középre helyezve minden oldalt a címlaptól
kezdődő sorszámozással kell ellátni

**A bekezdés igazítása:** sorkizárt

**Betűméret:** 12

**Betűtípus:** Times New Roman

**Betűszín:** fekete

**Sortávolság:** 1,5

**Tartalomjegyzék:** oldalszámokkal ellátva a dolgozat elején. Ábrák, táblázatok, mindegyik sorszámozott, címmel ellátott, a szövegkörnyezettől függetlenül is értelmezhető. A szövegben sorszámmal mindegyik hivatkozásra kerül.

**Nyomtatás:** kizárólag a lap egyik oldalára történhet

**Leadandó példányszám:** 2 papír alapú példányban, továbbá digitális adathordozón (pdf és word változatban)

**Leadandó példányok:** a két papír alapú példányt fekete bőrkötésben kérjük leadni (arany betűs feliratokkal). A külső borítón fel kell tüntetni, a „SZAKDOLGOZAT” felirat alatt a hallgató nevét és a leadás évszámát; a belső borítón a dolgozat címét, a hallgató nevét, a témavezető nevét, titulusát és munkahelyét. A dolgozat gerincén a hallgató neve és az évszám kerüljön feltüntetésre.

1. ***Az irodalomjegyzék formai követelményei***
* Az irodalmi tételekre az idézésben a szerző és az évszám feltüntetésével kell hivatkozni. Lehetőség van arra is, hogy az irodalomjegyzék szerinti sorszám feltüntetésre kerüljön szögletes zárójel alkalmazásával.
* Az irodalomjegyzékben a szerzők szerinti abc sorrendet kell alkalmazni. A könyvek, monográfiák esetében meg kell adni a szerző(k) nevét, a kiadás évszámát, a publikáció címét, a kiadó nevét és a kiadás helyét. Folyóirat cikk esetében a szerző(k), évszám, cím mögött a folyóirat *dőlt betűvel* szedett neve mellett, a folyóirat kötetszámát és az oldalszámot (-tól, -ig) is fel kell tüntetni. Lehetőség van internetes forrás megjelölésére is, mely kapcsán a szerző, valamint a közlemény címe mögött a pontos internetes cím, és a lekérdezés pontos dátuma kerül feltüntetésre.
* Fontos, hogy minden felsorolt irodalmi tételre hivatkozni kell a dolgozat­ban, és minden olyan megállapítás, tény, adat, amely nem a szakdolgozat szerzőjének szellemi terméke, tartalmazza az adatforrás megjelölését. Ha egy forrásra a dolgozatban több helyen is hivatkozik a szerző, értelemszerűen valamennyi helyen meg kell jelölni a forrást.
* Fontos követelmény, hogy szó szerinti idézet csak idézőjelek között, pontos forrásmegjelöléssel, az idézet helyének pontos megadásával (könyv és folyóirat esetén oldalszám) idézhető. **Ennek elmulasztása plagizálásnak számít, amely legsúlyosabb esetben a hallgatói jogviszony azonnali felfüggesztését vonhatja maga után!**

Példák sorszámozott tételek alkalmazására:

…

*…: „Az egyes plakk-baktériumok bakteriális felszíni mo­lekuláik révén a sulcus hámsejtekkel is képesek kom­munikálni.”* [23]

…

**Referenciák**

...

23. Gera I: A bakteriális biofilm és a kémiai plakk-kontroll lehetőségei. Irodalmi összefoglaló *Fogorv. Szle.* 2008; 101: 91-99.

24. Gera I: *Parodontológia.* Semmelweis Kiadó, Budapest, 2009; 94.

…

A szakdolgozat külső és belső borítói a következő mintákat kövessék:

**Külső borító**:

**SZAKDOLGOZAT**

**…(A HALLGATÓ NEVE)…**

Budapest

évszám.

**Belső borító:**

Semmelweis Egyetem

Fogorvostudományi Kar

**…( A H A L L G A T Ó N E V E )…**

**…(A DOLGOZAT CÍME)…**

Témavezető:

(a témavezető neve)

(a témavezető titulusa)

 (a témavezető munkahelye)